
REFERAT

privind suplimentarea valorii prevăzute la art. 21 din  Protocolul de acordare a facilităților la transportul în comun unor categorii de cetățeni ai Municipiului Timișoara și operatorului de transport, aprobat prin Hotărârea Consiliului Local al Municipiului Timișoara nr. 192/23.11.2012, modificat şi completat prin Hotărârea Consiliului Local al Municipiului Timișoara nr. 34/15.01.2013,  prin Hotărârea Consiliului Local al Municipiului Timișoara nr. 80/26.02.2013, prin Hotărârea Consiliului Local al Municipiului Timișoara nr.  478/24.09.2013,  prin Hotărârea Consiliului Local al Municipiului Timișoara nr. 612/10.12.2013 şi prin Hotărârea Consiliului Local al Municipiului Timișoara nr. 392/01.08.2014

Consiliul Local al Municipiului Timişoara, prin Hotărârea nr. 192/23.11.2012 a aprobat Protocolul de acordare a facilităţilor la transportul în comun unor categorii de cetăţeni ai Municipiului Timişoara şi operatorului de transport şi a aprobat modificarea și completarea acestuia prin HCLMT nr. 34/15.01.2013, HCLMT nr. 80/26.02.2013, HCLMT nr. 478/24.09.2013, HCLMT nr. 612/10.12.2013 şi HCLMT nr. 392/01.08.2014.
Potrivit art. 17 alin. (1) lit. i din Legea nr. 92/2007 privind serviciile de transport public local, consiliul local acordă facilităţi şi subvenţii operatorilor de transport rutier şi transportatorilor autorizaţi care efectuează transport public local de persoane, pentru asigurarea suportabilităţii costurilor de către utilizatori, susţinerea şi încurajarea dezvoltării serviciului, cu respectarea legislaţiei fiscale în vigoare.

Conform art. 36 alin. (3) lit. c din Legea nr. 215/2001 privind administraţia publică locală, în exercitarea atribuţiilor prevăzute la alin. (2) lit. a), consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
Din studiile de trafic realizate la nivelul Municipiului Timişoara rezultă că acoperirea dorinţelor de deplasare privind anumite interese: deplasarea la locul de muncă, şcoală, afaceri, cumpărături, etc., se realizează într-o proporţie însemnată cu autoturismul şi că această tendinţă este în creştere semnificativă în detrimetrul altor mijloace de deplasare: transport în comun, bicicletă, motocicletă, taxi, pietonal.

Creşterea urbanizării, a densităţii populaţiei şi a mobilităţii acesteia conduc la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale precum şi accelerarea acestei tendinţe în urma investiţiilor străine în aceste ţări trebuie să fie compensată prin oferirea unor măsuri alternative.
Astfel, principalul scop al modificărilor propuse este creşterea gradului de utilizare a mijlocului de transport public în detrimentul utilizării autovehiculelor proprietate personală.
În conformitate cu art. 21 din Protocolul aprobat prin HCLMT nr. 192/23.11.2012 modificat și completat „1.Municipiul Timişoara acordă gratuitate persoanelor aflate în dificultate, în baza declaraţiilor pe propria răspundere însoţite de acte doveditoare (adeverinţe medicale, adeverinţe de venit etc.), precum şi pentru sportivii de performanţă cu rezultate remarcabile, dovedite prin diplome de premiere. RATT va elibera cardul,  în baza referatului aprobat de Primar şi a buletinului sau a cărţii de identitate în original.  Referatul original se reţine de RATT.
    2. Municipiul Timişoara  acordă gratuitate pentru: 


2.1. Cursele speciale cu vehicule pentru transport marfă sau persoane sau utilajele solicitate de către Primăria Municipiului Timişoara sau R.A.T. Timişoara, pentru acţiunile la care sunt coparticipante, evenimente de interes public, incidente de circulaţie, lucrări de intervenţii sau reparaţii la tarifele practicate de RATT în vigoare la data prestației.


2.2. Participanţii la manifestările de interes public sau la evenimentele  la  care  Primăria  Municipiului  Timişoara  sau  RATT sunt coparticipante. Aceştia vor circula pe bază de ecuson realizat de organizatori pe perioada de desfăşurare a evenimentelor. Decontarea se va efectua la tarif de abonament general de 30 de zile, recalculat proporţional cu numărul de zile aferente perioadei de desfăşurare a evenimentelor;


2.3. Afişarea materialelor publicitare pentru manifestările de interes public sau la evenimentele la care Primăria Municipiului Timişoara sau R.A.T. Timişoara sunt coparticipante.

Acordarea gratuităţilor prevăzute la art. 21 se va face pe bază de solicitări aprobate de Primarul Municipiului Timişoara, Viceprimari sau Directorul Direcţiei Tehnice şi se acordă până la valoarea de 1.200.000 lei/an".

Având în vedere faptul că pe primele 11 luni ale anului 2014 din valoarea de  2.000.000 lei alocată gratuităților acordate conform art. 21 din Protocolul aprobat prin HCLMT nr. 192/23.11.2012 modificat și completat, a fost utilizată aproape toată suma, conform adresei Regiei Autonome de Transport Timișoara, înregistrată la Primăria Municipului Timișoara cu nr. CDT2014-001529/04.12.2014, pentru a asigura în continuare acordarea acestui tip de gratuități se impune suplimentarea acestei sume. Menționăm că suma solicitată trebuie inclusă în prevederile bugetului local la Cap. 84.02 – Transporturi, Titlul IV Subvenţii.
Ţinând cont de cele mai sus prezentate propunem suplimentarea valorii prevăzute la art. 21 din Protocolul de acordare a facilităţilor la transportul în comun unor categorii de cetăţeni ai Municipiului Timişoara şi operatorului de transport, aprobat prin HCLMT nr. 192/23.11.2012, modificat și completat prin HCLMT nr. 34/15.01.2013, HCLMT nr. 80/26.02.2013, HCLMT nr. 478/24.09.2013, HCLMT nr. 612/10.12.2013 şi HCLMT nr. 392/01.08.2014, cu suma de 200.000 lei, precum şi modificarea conţinutului acestuia astfel: ,,[...]Acordarea gratuităţilor prevăzute la art. 21, se va face pe bază de solicitări aprobate de Primarul Municipiului Timişoara, Viceprimari sau Directorul Direcţiei Tehnice şi se acordă până la valoarea de 2.200.000 lei/an”. 

